U-I-366/04
Natisni
Opravilna št.:
U-I-366/04
Datum odločitve:
15. 6. 2006
ECLI:
ECLI:SI:USRS:2006:U.I.366.04
Akt:
Odlok o načinu opravljanja obveznih lokalnih gospodarskih javnih služb zbiranja in prevoza komunalnih odpadkov in odlaganja ostankov predelave ali odstranjevanja komunalnih odpadkov (Uradni list RS, št. 136/04)
Izrek:
Pobuda za začetek postopka za oceno ustavnosti in zakonitosti Odloka o načinu opravljanja obveznih lokalnih gospodarskih javnih služb zbiranja in prevoza komunalnih odpadkov in odlaganja ostankov predelave ali odstranjevanja komunalnih odpadkov (Uradni list RS, št. 136/04) se zavrne.
Evidenčni stavek:
Do kršitve postopka za razpis naknadnega referenduma o razveljavitvi Odloka, ni moglo priti, ker referendum v tej zadevi sploh ni dopusten, kar je odločilo Upravno sodišče s sodbo, s katero je zavrnilo tožbo pobudnikov. Zato zgolj z navedbami o nezakonitosti objave akta pobudniki ne morejo utemeljiti pobude.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
Pravna podlaga:
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Martin Bizjak, Sežana in drugi
Datum vloge:
24. 12. 2004
Vrsta odločitve:
sklep
Vrsta rešitve:
zavrnitev
Dokument:
US26247
Dokument v PDF obliki:
U-I-366-04.pdf
105 KB
Prenesite datoteko
U-I-366/04-9
15. 6. 2006
SKLEP
Ustavno sodišče je v postopku za preizkus pobude Martina Bizjaka iz Sežane ter drugih na seji dne 15. junija 2006
sklenilo:
Pobuda za začetek postopka za oceno ustavnosti in zakonitosti Odloka o načinu opravljanja obveznih lokalnih gospodarskih javnih služb zbiranja in prevoza komunalnih odpadkov in odlaganja ostankov predelave ali odstranjevanja komunalnih odpadkov (Uradni list RS, št. 136/04) se zavrne.
Obrazložitev
1. Pobudniki izpodbijajo Odlok o načinu opravljanja obveznih lokalnih gospodarskih javnih služb zbiranja in prevoza komunalnih odpadkov in odlaganja ostankov predelave ali odstranjevanja komunalnih odpadkov (v nadaljevanju Odlok), ker je bil objavljen v Uradnem listu Republike Slovenije (v nadaljevanju Uradni list) dne 20. 12. 2004, čeprav je skupina volivcev vložila dne 15. 12. 2004 zahtevo za razpis naknadnega referenduma na območju Občine Sežana. Zahteva za razpis referenduma naj bi bila vložena pravočasno, zato naj bi bila objava in uveljavitev Odloka v neskladju s tretjim odstavkom 46. člena Zakona o lokalni samoupravi (Uradni list RS, št. 72/93 in nasl. – v nadaljevanju ZLS). Referendumsko vprašanje naj bi bilo pravilno postavljeno in v skladu z ZLS. Odlok naj bi bil sprejet brez predhodno izdelane projektne dokumentacije za lokacijo odlagališča odpadkov. Pobudniki predlagajo, naj Ustavno sodišče oceni ustavnost Odloka, zakonitost njegove objave ter posameznih določb, ki so bile predmet referendumskega vprašanja.
2. Občina Sežana odgovarja, da je bil Odlok poslan v objavo 8. 12. 2004. Skupina volivcev naj bi 15. 12. 2004 seznanila Občinski svet in Župana o vložitvi zahteve za razpis naknadnega referenduma. Župan naj bi naslednji dan na Uradni list poslal dopis za zadržanje objave Odloka. Uradni list naj bi ne glede na njegov dopis Odlok objavil. Preklic objave izpodbijanega akta pa naj bi bil objavljen v Uradnem listu, št. 2/05 dne 7. 1. 2005. Občina navaja, da Odlok ureja obvezno gospodarsko javno službo zbiranja in prevoza komunalnih odpadkov. Cilj pobudnikov naj bi bil preprečitev širitve odlagališča odpadkov. Z ugoditvijo tej pobudi naj ta cilj ne bi bil dosežen, zato Občina predlaga Ustavnemu sodišču, naj pobudo za začetek postopka zavrže.
3. Pobudniki izpodbijajo Odlok, ki je bil objavljen v Uradnem listu dne 20. 12. 2004, čeprav so v zakonitem roku vložili zahtevo za razpis naknadnega referenduma o razveljavitvi Odloka. Do kršitve postopka za razpis naknadnega referenduma o razveljavitvi Odloka, ki ga zatrjujejo pobudniki, ni moglo priti, ker referendum v tej zadevi sploh ni bil dopusten, kar je ugotovilo Upravno sodišče s sodbo št. U 402/2004 z dne 18. 2. 2005, s katero je zavrnilo tožbo pobudnikov (sodba je pravnomočna). Zato zgolj z navedbami o nezakonitosti objave Odloka pobudniki ne morejo utemeljiti pobude. Prav tako pa je ne morejo utemeljiti z navedbo, da ni bila izdelana projektna dokumentacija za odlagališče odpadkov. Odlok je bil sprejet na podlagi 149. člena Zakona o varstvu okolja (Uradni list RS, št. 41/04 in nasl. – ZVO-1), ki določa zbiranje in prevoz komunalnih odpadkov kot obvezno občinsko gospodarsko javno službo varstva okolja. Lokacija odlagališča odpadkov pa je predmet prostorskega izvedbenega akta in ne izpodbijanega Odloka.
4. Zato je Ustavno sodišče pobudo kot očitno neutemeljeno zavrnilo, v pravni interes pobudnikov pa se ni spuščalo.
5. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 – ZUstS) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj